กฎกระทรวงกฎกระทรวงฉบับที่ ๓ (พ.ศ. ๒๕๐๔)ออกตามความในพระราชบัญญัติมาตรฐานสินค้าขาออกพ.ศ. ๒๕๐๓ว่าด้วยผู้ตรวจสอบมาตรฐานสินค้า[๑] อาศัยอำนาจตามความในมาตรา๖ และมาตรา ๒๙ แห่งพระราชบัญญัติมาตรฐานสินค้าขาออก พ.ศ. ๒๕๐๓รัฐมนตรีว่าการกระทรวงเศรษฐการออกกฎกระทรวงไว้ ดังต่อไปนี้ข้อ ๑ผู้ตรวจสอบมาตรฐานสินค้าแบ่งเป็น ๒ ประเภท คือ(๑)ผู้ตรวจสอบมาตรฐานสินค้าประเภท ก. ได้แก่ผู้ตรวจสอบมาตรฐานสินค้าทางวิชาการที่ต้องอาศัยหลักวิชาเครื่องมือและอุปกรณ์ทางวิทยาศาสตร์(๒)ผู้ตรวจสอบมาตรฐานสินค้าประเภท ข. ได้แก่ ผู้ตรวจสอบมาตรฐานสินค้านอกจากประเภท ก.ข้อ ๒ผู้ตรวจสอบมาตรฐานสินค้าต้องมีคุณวุฒิ ดังต่อไปนี้(๑)ผู้ตรวจสอบมาตรฐานสินค้าประเภท ก. ต้องเป็นผู้ได้รับปริญญาหรือประกาศนียบัตรเทียบได้ไม่ต่ำกว่าปริญญาตรีทางวิทยาศาสตร์ วิศวกรรมศาสตร์เกษตรศาสตร์ แพทยศาสตร์ เภสัชศาสตร์ หรือทางวิชาการอื่นที่เกี่ยวกับการตรวจสอบมาตรฐานสินค้า(๒)[๒]ผู้ตรวจสอบมาตรฐานสินค้าประเภท ข.ต้องเป็นผู้ได้รับประกาศนียบัตรมัธยมศึกษาตอนปลาย ตามหลักสูตรของกระทรวงศึกษาธิการหรือมีความรู้ซึ่งกระทรวงศึกษาธิการรับรองว่าเทียบได้ไม่ต่ำกว่านั้นข้อ ๓ผู้ตรวจสอบมาตรฐานสินค้าต้องมีคุณสมบัติ ดังต่อไปนี้(๑)อายุไม่ต่ำกว่ายี่สิบปีบริบูรณ์(๒)ไม่เป็นผู้มีกายทุพพลภาพ ไร้ความสามารถ หรือจิตฟั่นเฟือนไม่สมประกอบ(๓)ไม่เป็นผู้มีหนี้สินล้นพ้นตัว(๔)ไม่เป็นผู้บกพร่องในศีลธรรม(๕)ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุกเว้นแต่ความผิดที่เป็นลหุโทษหรือความผิดอันได้กระทำโดยประมาท(๖)ไม่เป็นผู้เคยถูกลงโทษเพราะประพฤติชั่วถึงต้องออกจากงาน(๗)ไม่เป็นผู้ถูกสั่งพักใช้ใบอนุญาตให้เป็นผู้ตรวจสอบมาตรฐานสินค้ามาแล้วรวมกันตั้งแต่สามครั้งขึ้นไป(๘)ไม่เป็นผู้ถูกสั่งเพิกถอนใบอนุญาตให้เป็นผู้ตรวจสอบมาตรฐานสินค้าในกรณีที่ผู้ขอรับอนุญาตเป็นผู้ตรวจสอบมาตรฐานสินค้าขาดคุณสมบัติตาม(๕) หรือ (๖)สำนักงานมาตรฐานสินค้าอาจพิจารณาสอบสวนว่าผู้นั้นได้กลับตนประพฤติเป็นคนดีและในกรณีขาดคุณสมบัติตาม (๕) ผู้นั้นได้พ้นโทษไปเกินกว่าสามปี หรือในกรณีขาดคุณสมบัติตาม(๖) ผู้นั้นได้ออกจากงานไปเกินกว่าสามปีแล้ว จะยกเว้นให้เป็นรายบุคคลก็ได้ข้อ ๔ให้ผู้ขอรับอนุญาตเป็นผู้ตรวจสอบมาตรฐานสินค้าแนบเอกสารประกอบคำร้องขอดังต่อไปนี้(๑)สำเนาทะเบียนบ้าน(๒)ปริญญาบัตร ประกาศนียบัตร ใบสุทธิหรือหนังสือรับรองคุณวุฒิ(๓)หนังสือรับรองของสำนักงานที่เคยทำงานมาก่อนหรือที่กำลังทำงานอยู่เกี่ยวกับการทำงานความประพฤติ และเหตุที่ออกจากงานสำหรับผู้ที่เคยทำงานมาก่อนข้อ ๕การขอรับอนุญาตและการขอต่ออายุใบอนุญาตให้ยื่นคำร้องขอต่อสำนักงานมาตรฐานสินค้าตามแบบที่สำนักงานมาตรฐานสินค้ากำหนดข้อ ๖ในการออกใบอนุญาตให้สำนักงานมาตรฐานสินค้าทดสอบความรู้ของผู้ขอรับอนุญาตเป็นผู้ตรวจสอบมาตรฐานสินค้าด้วยข้อ ๗ให้ผู้ตรวจสอบมาตรฐานสินค้าบันทึกผลการปฏิบัติงานตรวจสอบมาตรฐานสินค้าทุกครั้งตามแบบที่สำนักงานมาตรฐานสินค้ากำหนดและจัดส่งบันทึกนั้นให้แก่สำนักงานมาตรฐานสินค้าหรือสำนักงานสาขา แล้วแต่กรณีภายในกำหนดเจ็ดวันนับแต่วันที่ตรวจสอบเสร็จให้ไว้ ณ วันที่ ๒๔กุมภาพันธ์ พ.ศ. ๒๕๐๔เกษม ศรีพยัคฆ์รัฐมนตรีว่าการกระทรวงเศรษฐการหมายเหตุ :-เหตุผลในการประกาศใช้กฎกระทรวงฉบับนี้คือ เพื่อกำหนดคุณสมบัติและคุณวุฒิของผู้ขออนุญาตเป็นผู้ตรวจสอบมาตรฐานสินค้ากำหนดหลักเกณฑ์และวิธีการขออนุญาตและกำหนดเงื่อนไขในการดำเนินการตรวจสอบมาตรฐานสินค้า ทั้งนี้เพื่อประโยชน์แห่งการจัดและควบคุมมาตรฐานสินค้าขาออก ตามอำนาจที่บัญญัติไว้ในมาตรา๖ และมาตรา ๒๙ แห่งพระราชบัญญัติมาตรฐานสินค้าขาออก พ.ศ. ๒๕๐๓กฎกระทรวง ฉบับที่๑๓ (พ.ศ. ๒๕๓๖) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓[๓]ข้อ๒ ความใน (๒) ของข้อ ๒ แห่งกฎกระทรวงฉบับที่ ๓ (พ.ศ. ๒๕๐๔) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ว่าด้วยผู้ตรวจสอบมาตรฐานสินค้า ซึ่งแก้ไขเพิ่มเติมโดยกฎกระทรวงนี้มิให้ใช้บังคับแก่กรณีที่ผู้ซึ่งได้รับอนุญาตให้เป็นผู้ตรวจสอบมาตรฐานสินค้าประเภทข. อยู่แล้วในวันที่กฎกระทรวงนี้ใช้บังคับหรือผู้ซึ่งเคยได้รับอนุญาตให้เป็นผู้ตรวจสอบมาตรฐานสินค้าประเภท ข.อยู่แล้วก่อนวันที่กฎกระทรวงนี้ใช้บังคับขอรับอนุญาตเป็นผู้ตรวจสอบมาตรฐานสินค้าประเภท ข.หมายเหตุ :-เหตุผลในการประกาศใช้กฎกระทรวงฉบับนี้ คือโดยที่ในปัจจุบันการส่งออกสินค้ามาตรฐานมีปริมาณและมูลค่าเพิ่มสูงขึ้นจากเดิมและสามารถนำรายได้เข้าสู่ประเทศเป็นจำนวนมากแต่คุณวุฒิของผู้ขอรับอนุญาตเป็นผู้ตรวจสอบมาตรฐานสินค้าประเภท ข.ซึ่งมีหน้าที่รับผิดชอบในการตรวจสอบสินค้ามาตรฐานก่อนส่งออกเพื่อให้สินค้าได้รับความเชื่อถือจากผู้ซื้อในต่างประเทศยังไม่เหมาะสมกับมาตรฐานการศึกษาที่สูงขึ้นในปัจจุบันสมควรปรับปรุงคุณวุฒิของผู้ขอรับอนุญาตเป็นผู้ตรวจสอบมาตรฐานสินค้าประเภท ข.ให้เหมาะสมยิ่งขึ้น เพื่อเพิ่มประสิทธิภาพในการตรวจสอบและควบคุมสินค้ามาตรฐาน จึงจำเป็นต้องออกกฎกระทรวงนี้อุษมล/ผู้จัดทำ๒๐ มิถุนายน ๒๕๕๔[๑] ราชกิจจานุเบกษาเล่ม ๗๘/ตอนที่ ๒๑/หน้า ๓๔๑/๗ มีนาคม ๒๕๐๔[๒] ข้อ ๒ (๒)แก้ไขเพิ่มเติมโดยกฎกระทรวง ฉบับที่ ๑๓ (พ.ศ. ๒๕๓๖)ออกตามความในพระราชบัญญัติมาตรฐานสินค้าขาออก พ.ศ. ๒๕๐๓[๓] ราชกิจจานุเบกษาเล่ม ๑๑๐/ตอนที่ ๑๗/ฉบับพิเศษ หน้า ๒/๑๗ กุมภาพันธ์ ๒๕๓๖